text: Fodbold i 1. division: Tre glade hold
  07 juni 2015 kl. 06.36
  Jubel i Fredericia. Stor tilfredshed i Vejle. Og tilfredshed i Horsens.
  Der var voldsom spænding i Fredericia i forbindelse med lørdagens hjemmekamp mod Køge. Hvis AB vandt og Fredericia tabte, skulle Fredericia spille i 2. division efter sommerferien.
  Men AB tabte 5-3 til AGF, mens FC Fredericia fik 1-1 mod Køge ? så da kampen blev fløjtet af udbrød der stor jubel blandt publikum og Fredericia-spillerne.
  Vejle har haft en turbulent sæson, med både en truende konkurs og en placering blandt de sidste. Men det blev vendt i løbet af foråret. Sæsonens sidste kamp blev spillet lørdag mod Brønshøj i Vejle, som vandt 2-0.
  - Sæsonen er slut, og vi har forrygende 45 point. Det er et fantastisk stykke arbejde af spillerne. Det er bare så vigtigt at slutte af med en sejr, sagde Vejles træner Kleber Sarenpää efter kampen.
  Vejle endte på en 5. plads.
  I Horsens gik træner Bo Henriksen efter en 6. plads, som udløser en ekstra hjemmekamp i den kommende sæson.
  Og det lykkedes med en sejr på1-2 over Roskilde.
  På grund af økonomiske trængsler har Horsens mistet flere spillere i løbet af sæsonen, så klubben er glad for, at det trods alt kunne blive til en 6. plads.
  